དུས་འཁོར་འདུ་ཁང་ཆེན་མོ་ནི་སྤྱི་ལོ་ལོར་གྲྭ་ཚང་རང་གིས་བསྐྱར་དུ་བཞེངས།འདུ་ཁང་ཆེན་མོའི་ནང་རྟེན་གྱི་སྐོར་ལ།གྲལ་མགོའི་དབུས་སུ།འཁོར་དག་པ་རྣམ་བརྒྱད་ཀྱིས་བསྐོར་བའི་རྗེ་ཡབ་སྲས་གསུམ་གྱི་གྱན་ཐང་།མདུན་དུ་ཁྲི་བ་རིམ་བྱོན་གྱི་བཞུགས་ཁྲི།འོད་དཔག་མེད་ཀྱི་ཞིང་བཀོད་དང་།སྐྱབས་འགྲོ་ཚོགས་ཞིང་གཉིས་ཀྱི་གྱན་ཐང་།རྗེ་ཡབ་སྲས་གསུམ་དང་།རྒྱལ་བ་བྱམས་པ།འཇམ་དབྱངས་དམར་སེར།ཡབ་རྗེ་སྐུ་ཕྲེང་གསུམ་པ་དགེ་འདུན་འཕྲིན་ལས་རབ་རྒྱས་བཅས་ཀྱི་སྨན་སྐུ་མི་ཚད་ཅན།བླ་མཆོད་ཚོགས་ཞིང་དང་།ཀུན་རིག་ལྷ་སོ་བདུན་བཅས་ཀྱི་གྱན་ཐང་།མདུན་དུ་སྟོན་པ་ཤཱཀྱ་ཐུབ་པ་དང་།ཐུགས་རྗེ་ཆེན་པོ་ཕྱག་བཞི་པ།རིགས་ལྡན་དྲག་པོ།སྒྲོལ་ལྗང་བཅས་ཀྱི་སྨན་སྐུ་མི་ཚད་ཅན།དཔལ་དུས་ཀྱི་འཁོར་ལོ་ལ་ཆོས་རྒྱལ་བདུན་གྱིས་བསྐོར་བ་དང་།བདེ་མཆོགསྒྲོལ་མ་ཉེར་གཅིགབྱམས་པའི་ཞིང་བཀོད།རིགས་ལྡན་དྲག་པོ་བཅས་ཀྱི་གྱན་ཐང་།གསང་འདུས་དང་།འཇིགས་བྱེད་ལྷ་བཅུ་གསུམ་མ།སྨན་བླ་བདེ་གཤེགས་བརྒྱད།སེངྒེ་སྒྲ།ཚེ་ལྷ་རྣམ་གསུམ་བཅས་ཀྱི་གྱན་ཐང་།མགོན་པོ་ཕྱག་དྲུག་པ་དང་།ཆོས་རྒྱལ།དཔལ་ལྡན་ལྷ་མོ་དམག་ཟོར་མ་བཅས་ཀྱི་གྱན་ཐང་སོགས་བཞུགས།རྒྱང་མཐོངས་ཁར་རྗེ་ཙོང་ཁ་བའི་སྨན་སྐུ་མི་ཚད་ཅན་དང་།མཐའ་བསྐོར་དུ་རྗེ་ཡབ་སྲས་གསུམ་གྱི་གསུང་འབུམ།འཇམ་དབྱངས།མཁའ་སྤྱོད་མ།དུས་འཁོར་གྱི་དཀྱིལ་འཁོར།ཀུན་རིག་དཀྱིལ་འཁོར་སོགས་ཀྱི་ཐང་རྙིང་མང་པོ་དང་།མཁར་གོང་སངས་རྒྱས་རྒྱ་མཚོའི་དབུ་ཞྭ་གཉིས།རྒྱལ་དབང་ཐམས་ཅད་མཁྱེན་པས་གནང་བའི་སྒྲོལ་མ་དང་སྟོན་པ་གཉིས་གཙོས་གནའ་དེང་གི་རྟེན་བྱིན་ཅན་མང་པོ་བཞུགས།འཇམ་དབྱངས་ཀྱི་ཐང་གའི་རྒྱབ་ཏུ་སྐྱེས་བུ་དམ་པ་མང་པོའི་ཕྱག་ཐེལ་དང་།ཞལ་ཁེབས་ལ་པཎྜི་ཏ་ཡོངས་འཛིན་བློ་བཟང་དཔལ་ལྡན་གྱི་སྐུ་གཟན་གྱིས་བརྒྱན་ཡོད།